“อิงเกรส อินดัสเตรียล” เล็งขาย IPO จำนวน 578.44 ล้านหุ้น เข้าเทรด SET
"อิงเกรส อินดัสเตรียล" หรือ IIT ผู้ดำเนินธุรกิจลงทุนและถือหุ้นในบริษัทอื่น โดยไม่มีการประกอบธุรกิจหลักเป็นของตนเอง ยื่นไฟลิ่งแรกแล้ววานนี้ (14 ม.ค.) เล็งขาย IPO จำนวน 578.44 ล้านหุ้น เข้าเทรด SET ระดมทุนใช้ขยายธุรกิจ-คืนเงินกู้ โดยมีบล.เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
15 ม.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ เปิดเผยว่า บริษัท อิงเกรส อินดัสเตรียล (ไทยแลนด์) หรือ IIT ได้ยื่น Filing version แรก เมื่อวันที่ 14 มกราคม 2559 เนื่องจากบริษัทจะเสนอขายหุ้นสามัญแก่ประชาชนเป็นครั้งแรก (IPO) ไม่เกิน 578,442,900 หุ้น
ประกอบด้วย หุ้นเพิ่มทุนโดยบริษัทไม่เกิน 261,562,500 หุ้น และหุ้นสามัญเดิมที่เสนอขายโดยผู้ถือหุ้นของบริษัท คือ ICB จำนวนไม่เกิน 316,880,400 หุ้น มูลค่าที่ตราไว้หุ้นละ 1 บาท  และมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET)  โดยมีบล.เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
สำหรับวัตถุประสงค์ของการระดมทุนในครั้งนี้ เพื่อใช้ในการขยายธุรกิจของบริษัท และบริษัทย่อย, ใช้เป็นเงินทุนหมุนเวียนในการดำเนินธุรกิจของบริษัท และบริษัท และใช้คืนเงินกู้ของบริษัท และบริษัทย่อย
อนึ่ง อิงเกรส อินดัสเตรียล (ไทยแลนด์) ลงทุนและถือหุ้นในบริษัทอื่น โดยไม่มีการประกอบธุรกิจหลักเป็นของตนเอง (Holding Company) โดยบริษัทมีการลงทุนในบริษัทย่อยที่ประกอบธุรกิจในการผลิตและจำหน่ายชิ้นส่วนรถยนต์ (Automotive Components Manufacturing: ACM Business) ในประเทศไทย ประเทศมาเลเซีย และประเทศอินโดนีเซีย
โดย ณ วันที่ 31 ต.ค.2558 บริษัทมีการลงทุนและถือหุ้นทั้งโดยทางตรง และโดยทางอ้อมในบริษัทย่อยทั้งหมด 7 บริษัท ได้แก่ บริษัทฯย่อยที่บริษัทถือหุ้นโดยตรง ได้แก่ บริษัท อิงเกรส ออโตเวนเจอร์(IAV),  บริษัท ไฟน์ คอมโปรแนนท์ (ประเทศไทย)หรือ FCT และบริษัท อิงเกรส อินดัสเตรียล(ประเทศมาเลซีย)เอสดีเอ็น บีเอชดี(IIM) และบริษัทย่อยที่บริษัทถือหุ้นทางอ้อม ประกอบด้วย บริษัท อิงเกรส เทคโนโลจีส์ เอสดีเอ็น บีเอชดี(ITSB), บริษัท อิงเกรส พรีซิชัน เอสดีเอ็น บีเอชดี (IPSB),  บริษัท พี.ที.อิงเกรส เทคโนโลจีส์ อินโดนีเซีย(PT ITI) และบริษัท พี.ที.อิงเกรส มาลินโด เวนเจอร์(IP IMV)
สำหรับผลการดำเนินงานของบริษัทฯ ณ วันที่ 31 ต.ค.2558 มีสินทรัพย์รวม 4,119.60 ล้านบาท หนี้สินรวม 1,803.10 ล้านบาท และส่วนของผู้ถือหุ้น 2,316.49 ล้านบาท โดยมีรายได้รวม 2,549.50 ล้านบาท กำไรสุทธิ 163.77 ล้านบาท ณ วันที่ 21 ธ.ค.2558 บริษัทมีทุนจดทะเบียน 1,446,942,690 บาท มูลค่าที่ตราไว้หุ้นละ 1 บาท เป็นทุนที่ออกและเรียกชำระแล้ว 1,185,380,190 บาท หลังเสนอขายหุ้นในครั้งนี้แล้ว บริษัทจะมีทุนชำระแล้วเพิ่มเป็น 1,446,942,690 บาท ประกอบด้วยหุ้นสามัญ 1,446,942,690 หุ้น มูลค่าที่ตราไว้หุ้นละ 1 บาท
โดยผู้ถือหุ้นรายใหญ่ของบริษัท ณ วันที่ 21 ธ.ค.2558 คือ บริษัท อิงเกรส คอร์ปอเรชั่น เบอร์ฮาด(ICB) ถือหุ้น 1,185,380,170 หุ้น หรือคิดเป็น 100% หลั้งเสนอขายหุ้น IPO ในครั้งนี้แล้วจะลดการถือหุ้นลงเหลือ 868,499,770 หุ้น หรือคิดเป็น 60.02%
ทั้งนี้บริษัทมีนโยบายการจ่ายเงินปันผลในอัตราไม่น้อยกว่าร้อยละ 25 ของกำไรสุทธิหลังหักภาษีเงินได้ของงบการเงินรวม และภายหลังการจัดสรรทุนสำรองตามกฎหมาย